b'\n_START_ARTICLE_\nMara \xc5\xa0lajpah Zorn\n_START_SECTION_\n\xc5\xa0olanje\n_START_PARAGRAPH_\nOd leta  1925 do 1929 je obiskovala osnovno \xc5\xa1olo v Lichtenthurnovem zavodu. \xc5\xa0olanje je leto za tem nadaljevala na klasi\xc4\x8dni gimnaziji, katero je obiskovala do leta 1938. \xc5\xa0tudij slavistike na Filozofski fakulteti v Ljubljani, je s prekinitvijo zaradi druge svetovne vojne kon\xc4\x8dala leta 1947, ko je diplomirala. Leta 1951 je opravila bibliotekarski izpit in se \xc5\xa1e dodatno izobra\xc5\xbeevala 1954. leta v Parizu na dvomese\xc4\x8dnem izpopolnjevanju.\n_START_SECTION_\nDelo\n_START_PARAGRAPH_\nStrokovno pot je za\xc4\x8dela kot 23 letna \xc5\xa1tudentka, saj je bila v \xc4\x8dasu prekinitve \xc5\xa1tudija od leta 1942 do 1945 knji\xc5\xbeni\xc4\x8darka Delavske knji\xc5\xbenice, naslednjih pet let tudi njena ravnateljica. Njenega strokovnega dela je bila dele\xc5\xbena tudi Narodna in univerzitetna knji\xc5\xbenica, predvsem akcesijski oddelek, katerega voditeljica je bila od 1951 do 1954. Naslednji dve leti je bila referent \xe2\x80\x93 strokovni sodelavec  za knji\xc5\xbenice na Sekretariatu  za kulturo in prosveto LRS, do leta 1970 pa je napredovala v njegovo samostojno svetovalko. Leta 1970 je prevzela nalogo ravnateljice Centralne tehni\xc5\xa1ke knji\xc5\xbenice (CTK) Univerze v Ljubljani, ki jo je opravljala vse do leta 1982. Na slednjem podro\xc4\x8dju je bila zelo aktivna, uporabljala in posredovala je vse svoje znanje in izku\xc5\xa1nje, vse skozi je iskala odgovore in re\xc5\xa1itve na probleme knji\xc5\xbeni\xc4\x8darskega kadra. Od leta 1983 do konca svojega delovanja se je uveljavila kot bibliotekarska svetovalka in usmerjevalka razvoja knji\xc5\xbeni\xc4\x8dnega sistema v Sloveniji.\n_START_SECTION_\nSodelovanje na zdru\xc5\xbeenjih\n_START_PARAGRAPH_\nBila je \xc4\x8dlanica razli\xc4\x8dnih strokovnih komisij in skupin pri Dru\xc5\xa1tvu bibliotekarjev Slovenije (DBS) (zdaj Zveza bibliotekarskih dru\xc5\xa1tev Slovenije) in Zvezi dru\xc5\xa1tev bibliotekarjev Jugoslavije (ZBDJ). Med letoma 1974 in 1982 je bila predsednica Sekcije za specialne knji\xc5\xbenice pri \xc5\xbee omenjenih ZDBJ in DBS. Udele\xc5\xbeevala se je doma\xc4\x8dih in tujih zdru\xc5\xbeenj kot sta upravni odbor IATUL (International Association of Technological University Libraries)(1976 \xe2\x80\x93 1983) in Sekcija za znanstveno tehnolo\xc5\xa1ke knji\xc5\xbenice pri IFLI (International Federation of Library Associations) (1978 \xe2\x80\x93 1982).\n_START_SECTION_\nPedago\xc5\xa1ko in bibliotekarsko delo\n_START_PARAGRAPH_\nSvoje znanje je posredovala na \xc5\xa1tevilnih te\xc4\x8dajih od leta 1946 dalje - na Ministrstvu za prosveto LRS, v sindikatih, v Zvezi Svobode in v Zvezi prijateljev mladine Slovenije. Od  1950 do 1951 je te\xc4\x8daje  vodila na ljubljanskem u\xc4\x8ditelji\xc5\xa1\xc4\x8du, 1955 tudi v Narodni in univerzitetni knji\xc5\xbenici. Svoje znanje je od leta 1946 in 1982 posredovala na Pedago\xc5\xa1ki akademiji, kjer je bila mentorica, profesorica in svetovalka \xc5\xa1tevilnim generacijam slovenskih bibliotekarjev. Prilo\xc5\xbenostno je predavala v Dru\xc5\xa1tvu bibliotekarjev Slovenije (1955), na III. kongresu Zveze bibliotekarskih dru\xc5\xa1tev (1956), 1958 na republi\xc5\xa1kih posvetovanjih knji\xc5\xbeni\xc4\x8darjev (1958) in tudi na kongresu v Rimu (1966).\n_START_SECTION_\nOdlikovanja\n_START_PARAGRAPH_\nZa svoje aktivno delo in prizadevanja je prejela \xc5\xa1tevilna javna priznanja, nagrade: \xc4\x8copovo diplomo Dru\xc5\xa1tva bibliotekarjev Slovenije, diplomo ZBDJ in diplomo za dolgoletno vodenje CTK  ob njeni 35. letnici. Na 13. mednarodni konferenci  bibliotekarske organizacije IATUL leta 1989 je bila imenovana za njeno \xc4\x8dastno \xc4\x8dlanico.'